ཆུ་བཞི་སྒང་དྲུག་གི་སྒྲིག་འཛུགས་འདི་ལ་སྤྱི་ཚོགས་ནང་ལྟ་སྟངས་འདྲ་མིན་སྣ་ཚོགས་ཡོད་ནའང་།དབུས་རྒྱུན་འོས་འདེམས་བྱེད་སྟངས་ཀྱི་ལམ་སྲོལ་ཡག་པོ་མིན་པའི་སྐྱོན་བརྗོད་བྱེད་མཁན་མེད་པ་དང་།འོས་བསྡུའི་སྐབས་རྩོད་རྙོག་ཙག་ཙིག་རེ་ཡོང་གི་ཡོད་ནའང་།སྤྱི་ཡོངས་ནས་ད་བར་འོས་བསྡུའི་ལམ་སྲོལ་འདི་ཉིད་ཚོགས་པ་གཞན་དག་གིས་མིག་དཔེར་འོས་པ་ཞིག་ཏུ་གྱུར་ཡོད།ཚོགས་པ་སོ་སོའི་ཚོགས་མི་ཚང་མས་འོས་འདེམས་ཀྱི་ལམ་ནས་རྒྱུན་ལས་འདེམས་བསྐོ་བྱ་རྒྱུའི་གོ་སྐབས་ཡོད་ན།མི་མང་དང་ཚོགས་པའི་བར་འབྲེལ་བ་རང་བཞིན་གྱིས་དམ་དུ་འགྲོ་བ་དང་།ཆུ་སྒང་དབུས་རྒྱུན་གྱི་འོས་བསྡུའི་སྐབས་ཁྱབ་བསྒྲགས་དང་འགྲན་རྩོད་ཀྱི་རྣམ་པ་ནི་སྤྱི་འཐུས་ཀྱི་འོས་བསྡུ་ཆེན་མོ་དང་གཅིག་མཚུངས་ལྟ་བུར་གྱུར་ཡོད་པས།འོས་གཞིར་ཞུགས་མཁན་དང་།འོས་འཕེན་པ་ཚང་མས་དེ་ལུགས་ཀྱིས་དོ་སྣང་ཆེན་པོ་བྱེད་བཞིན་ཡོད་པ་རེད།དེར་བརྟེན་ད་ལྟའི་ཆར་བཙན་བྱོལ་ནང་གི་ཚོགས་པ་ཞིག་གི་ངོས་ནས་རང་ཁོངས་མི་མང་ལ་ཤུགས་རྐྱེན་ཆེ་ཤོས་དེ་ཆུ་བཞི་སྒང་དྲུག་ཡིན་པའི་རྒྱུ་མཚན་ཡང་ཕྱོགས་གཅིག་ནས་འདི་ལ་ཐུག་ཡོད།